62022CC0538
GENERALINĖS ADVOKATĖS
JULIANE KOKOTT IŠVADA,
pateikta 2023 m. lapkričio 30 d. (
1
)
Byla C-538/22
SB
prieš
Agrárminiszter
(Fővárosi Törvényszék (Sostinės apygardos teismas, Vengrija) prašymas priimti prejudicinį sprendimą)
„Prašymas priimti prejudicinį sprendimą – Žemės ūkis – Bendra žemės ūkio politika – Reglamentas (ES) Nr. 1307/2013 – 52 straipsnis – Deleguotasis reglamentas (ES) Nr. 639/2014 – 53 straipsnio 1 dalis – Susietosios paramos skyrimo sąlygos – Valstybės narės diskrecija – Deleguotasis reglamentas (ES) Nr. 640/2014 – 2 straipsnio 1 dalies antros pastraipos 13 ir 15 punktai – Savanoriška susietoji parama pagal pagalbos paraiškas, pateiktas pagal pagalbos už gyvulius sistemas – Pagalbos už gyvulius paraiška – 30 ir 31 straipsniai – Paramos apskaičiavimas – Administracinės nuobaudos – Įgyvendinimo reglamentas (ES) Nr. 809/2014 – 15 straipsnio 3 dalis – Pagalbos paraiškos pakeitimas atgaline data – Nepriimtinumas – Nacionalinė norma dėl auginamų karvių žindenių veršiavimosi rodiklio laikymosi – Atsisakymas suteikti visą susietąją paramą, jei nepasiektas veršiavimosi rodiklis“
I. Įvadas
1.
Šis prašymas priimti prejudicinį sprendimą susijęs su ūkininko SB (toliau – ieškovas) Fővárosi Törvényszék (Sostinės apygardos teismas, Vengrija) pareikštu ieškiniu dėl Agrárminiszter (žemės ūkio ministras, Vengrija) atsisakymo skirti vadinamąją savanorišką susietąją paramą (
2
), arba pagalbą už karvių žindenių auginimą. Paraiškos pateikimo metais ieškovas nepasiekė teisės aktuose reikalaujamo reprodukcijos rodiklio – vadinamojo veršiavimosi rodiklio – pagal paraiškoje deklaruotą gyvulių skaičių.
2.
Prašymą priimti prejudicinį sprendimą pateikęs teismas iš esmės siekia išsiaiškinti, ar galima apskritai atsisakyti skirti pagalbą, ar ji turi būti tik proporcingai sumažinta, atsižvelgiant į gyvulių, atitinkančių reikalaujamą veršingumo rodiklį, skaičių.
3.
Atsakant į pirmąjį prejudicinį klausimą, reikia atskirti pagalbos skyrimo sąlygas, kurias valstybės narės gali nustatyti savo nuožiūra, ir galimas teisines pasekmes, kurių gali kilti dėl reikalavimų nesilaikymo jas įgyvendinant. Jei nesilaikoma pagalbos skyrimo sąlygų, teisė į pagalbą nesuteikiama. Tokiu atveju galimas pagalbos perskaičiavimas arba proporcingas jos mažinimas nuo pat pradžių nebūtų vertinamas.
II. Teisinis pagrindas
A.
Sąjungos teisė
1. Reglamentas (ES) Nr. 1306/2013
4.
Reglamento (ES) Nr. 1306/2013 (
3
) 63 straipsnyje__Nepagrįstai išmokėtos sumos ir administracinės nuobaudos“ visų pirma nustatyta:
„1.   Jei nustatoma, kad paramos gavėjas neatitinka atitikties kriterijų, nevykdo įsipareigojimų ar kitų pareigų, susijusių su žemės ūkio sektorių teisės aktuose numatytomis pagalbos arba paramos skyrimo sąlygomis, nemokama arba atšaukiama visa parama arba jos dalis ir, atitinkamais atvejais, neskiriamos arba atšaukiamos atitinkamos teisės į išmokas, nurodytos Reglamento (ES) Nr. 1307/2013 21 straipsnyje.
<…>“
2. Reglamentas (ES) Nr. 1307/2013
5.
Reglamento (ES) Nr. 1307/2013 (
4
) 1 skyriaus „Savanoriška susietoji parama“ 52 straipsnyje „Bendrosios taisyklės“ visų pirma nustatyta:
„1.   Valstybės narės gali teikti ūkininkams susietąją paramą šiame skyriuje nustatytomis sąlygomis <…>
<…>
6.   Susietoji parama yra gamybos ribojimo sistema, ta parama mokama kaip metinė išmoka, grindžiama nustatyto dydžio plotais ir derliumi arba nustatytu gyvūnų skaičiumi, ir apskaičiuojama laikantis finansinių viršutinių ribų, kurias kiekvienos priemonės atveju turi nustatyti valstybės narės ir apie tai pranešti Komisijai.
<…>“
3. Deleguotasis reglamentas (ES) Nr. 639/2014
6.
Deleguotojo reglamento (ES) Nr. 639/2014 (
5
) 53 straipsnio „Paramos teikimo sąlygos“ 1 dalyje nustatyta:
„Remdamosi Reglamente(ES) Nr. 1307/2013 nustatyta sistema ir šiame reglamente išdėstytomis sąlygomis, valstybės narės nustato atitikties susietosios paramos priemonių reikalavimams kriterijus.“
4. Deleguotasis reglamentas (ES) Nr. 640/2014
7.
Deleguotojo reglamento (ES) Nr. 640/2014 (
6
) 28 ir 31 konstatuojamosiose dalyse visų pirma nurodyta:
„(28)
jeigu pagalbos paraiškos pagal pagalbos už gyvulius sistemas arba mokėjimo prašymai pagal su gyvuliais susijusios paramos priemones neatitinka reikalavimų, atitinkamas gyvulys laikomas neatitinkančiu reikalavimų. Išmokas mažinti turėtų būti numatyta nuo tada, kai nustatomas pirmasis reikalavimų neatitinkantis gyvulys, bet, nepaisant mažinimo dydžio, administracinė nuobauda turėtų būti švelnesnė nustačius, kad reikalavimų neatitinka trys arba mažiau gyvulių. Visais kitais atvejais administracinės nuobaudos griežtumas turėtų priklausyti nuo to, kokia nustatyta procentinė gyvulių dalis neatitinka reikalavimų;
<…>
(31)
taikant paramos kaimo plėtrai priemones paramos neskyrimas bei atšaukimas ir administracinės nuobaudos turėtų būti nustatomi laikantis atgrasomumo ir proporcingumo principų. Paramos neskyrimas ir atšaukimas turėtų būti diferencijuojami remiantis reikalavimų nesilaikymo reikšmingumu, mastu, trukme ir pasikartojimu. Neskiriant paramos arba ją atšaukiant ir skiriant administracines nuobaudas turėtų būti atsižvelgta į skirtingų paramos priemonių ypatumus, susijusius su atitikties kriterijais, įsipareigojimais ir kitomis pareigomis. Jei reikalavimų nesilaikymo atvejis reikšmingas arba jei paramos gavėjas, norėdamas gauti paramą, pateikė melagingos informacijos, atsisakoma išmokėti paramą ir skiriama administracinė nuobauda. Administracinė nuobauda gali būti labai griežta – tam tikrą laikotarpį parama gali būti visai neskiriama pagal vieną ar kelias paramos priemones arba už vieną ar kelis veiksmus.“
8.
Deleguotojo reglamento Nr. 640/2014 2 straipsnio 1 dalyje, be kita ko, pateikiamos šios sąvokų apibrėžtys:
„<…>
(2)
reikalavimų nesilaikymas:
a)
pagalbos ir (arba) paramos skyrimo kriterijų, įsipareigojimų arba pareigų, susijusių su Reglamento (ES) Nr. 1306/2013 67 straipsnio 2 dalyje nurodytos pagalbos arba paramos skyrimo sąlygomis, atveju – tų kriterijų nesilaikymas arba įsipareigojimų ar pareigų nevykdymas, arba <…>
<…>
(13)
pagalbos už gyvulius sistema – savanoriška susietosios paramos priemonė, numatyta Reglamento (ES) Nr. 1307/2013 IV antraštinės dalies 1 skyriuje, pagal kurią mokama metinė nustatytas kiekybines ribas atitinkanti išmoka yra grindžiama nustatytu gyvulių skaičiumi;
<…>
(15)
pagalbos už gyvulius paraiška – paraiška gauti pagalbą, pagal kurią metinė nustatytas kiekybines ribas atitinkanti išmoka yra grindžiama nustatytu gyvulių, kuriems taikoma Reglamento (ES) Nr. 1307/2013 IV antraštinės dalies 1 skyriuje numatyta savanoriška susietosios paramos priemonė, skaičiumi;
(16)
deklaruotas gyvulys – pagal pagalbos už gyvulius sistemą pateiktoje pagalbos už gyvulius paraiškoje arba pagal su gyvuliais susijusią paramos priemonę pateiktame mokėjimo prašyme nurodytas gyvulys;
<…>
(18)
remiamas gyvulys:
a)
taikant pagalbos už gyvulius sistemą – gyvulys, atitinkantis visas pagalbos skyrimo taisyklėse nustatytas sąlygas, arba,
b)
taikant su gyvuliais susijusią paramos priemonę – per administracines patikras arba patikras vietoje identifikuotas gyvulys; <…>“
9.
Deleguotojo reglamento Nr. 640/2014 30 straipsnio „Apskaičiavimo pagrindas“ 1–3 dalyse nustatyta:
„1.   Pagalba ar parama niekada neskiriama už didesnį, nei nurodyta pagalbos paraiškoje arba mokėjimo prašyme, gyvulių skaičių.
2.   Valdoje esantys gyvuliai laikomi nustatytais tik tada, jei jie yra identifikuoti pagalbos paraiškoje arba mokėjimo prašyme. Identifikuotus gyvulius galima pakeisti kitais neprarandant teisės į pagalbos ar paramos išmoką, su sąlyga, kad kompetentinga institucija dar nepranešė pagalbos arba paramos gavėjui apie tai, kad jo paraiška arba prašymas neatitinka nustatytų reikalavimų, arba kad jam dar nebuvo pranešta apie tos institucijos ketinimą atlikti patikrą vietoje. Jeigu valstybė narė pagal taisykles, kurias Komisija nustato remdamasi Reglamento (ES) Nr. 1306/2013 78 straipsnio b punktu, nepasinaudoja galimybe taikyti sistemą be paraiškų, ji visomis priemonėmis užtikrina, kad nebūtų abejojama, dėl kurių gyvulių pateiktos pagalbos arba paramos gavėjų paraiškos ar prašymai.
3.   Nepažeidžiant 31 straipsnio nuostatų, jei pagalbos paraiškoje arba mokėjimo prašyme deklaruotų gyvulių skaičius yra didesnis už skaičių, nustatytą atlikus administracinę patikrą arba patikrą vietoje, pagalba ar parama apskaičiuojama pagal nustatytų gyvulių skaičių.“
10.
Deleguotojo reglamento Nr. 640/2014 31 straipsnio „Administracinės nuobaudos, susijusios su gyvuliais, deklaruotais pagal pagalbos už gyvulius sistemas arba su gyvuliais susijusios paramos priemones“ 1 dalyje nustatyta:
„Jeigu, pateikus pagalbos paraišką pagal pagalbos už gyvulius sistemas arba mokėjimo prašymą pagal susijusios su gyvuliais paramos priemonę, nustatomas deklaruotų gyvulių ir pagal 30 straipsnio 3 dalį nustatytų gyvulių skaičiaus skirtumas, bendra pagalbos ar paramos suma, kurią pagalbos arba paramos gavėjas turi teisę gauti pagal tą pagalbos sistemą arba paramos priemonę atitinkamais paraiškų teikimo metais, sumažinama šio straipsnio 3 dalyje nustatyta procentine dalimi, jeigu nustatoma, kad reikalavimų neatitinka ne daugiau kaip trys gyvuliai.“
5. Įgyvendinimo reglamentas (ES) Nr. 809/2014
11.
Įgyvendinimo reglamento (ES) Nr. 809/2014 (
7
) 15 straipsnyje „Bendrosios paraiškos arba mokėjimo prašymo pakeitimai“ visų pirma nustatyta:
„1.   Atskirus žemės ūkio paskirties sklypus arba atskiras teises į išmokas galima įtraukti į bendrąją paraišką ar mokėjimo prašymą arba juose pakoreguoti po bendrosios paraiškos arba mokėjimo prašymo galutinės pateikimo dienos, jei laikomasi reikalavimų pagal atitinkamas tiesioginių išmokų schemas arba kaimo plėtros priemones.
<…>
3.   Jei kompetentinga institucija jau yra informavusi gavėją apie tai, kad bendroji paraiška arba mokėjimo prašymas neatitinka reikalavimų, arba pranešusi gavėjui apie ketinimą atlikti patikrą vietoje, arba jei atliekant patikrą vietoje buvo nustatyta reikalavimų nesilaikymo atvejų, draudžiama atlikti su žemės ūkio paskirties sklypais, kurių atveju nesilaikoma reikalavimų, susijusius pakeitimus pagal straipsnio 1 dalį.
<…>“
12.
Įgyvendinimo reglamento Nr. 809/2014 21 straipsnio „Pagalbos už gyvulius paraiškai ir pagal su gyvuliais susijusios paramos priemones teikiamiems mokėjimo prašymams taikomi reikalavimai“ 1 dalyje visų pirma nustatyta:
„Pagalbos už gyvulius paraiškoje, kaip apibrėžta Deleguotojo reglamento (ES) Nr. 640/2014 2 straipsnio 1 dalies antros pastraipos 15 punkte, <…> pateikiama visa informacija, būtina atitikčiai pagalbos ir (arba) paramos reikalavimams nustatyti, visų pirma:
<…>
c)
kiekvienos rūšies gyvulių, dėl kurių pateikta pagalbos paraiška arba mokėjimo prašymas, skaičius, ir, galvijų atveju, – jų identifikacijos kodai;
<…>“
B.
Nacionalinė teisė
13.
A termeléshez kötött közvetlen támogatások igénybevételének szabályairól szóló 9/2015. (III. 13.) FM rendelet (2015 m. kovo 13 d. Žemės ūkio ministro įsakymas Nr. 9/2015 dėl tiesioginės susietosios paramos taisyklių; toliau – ministro įsakymas Nr. 9) 4 straipsnyje nustatyta:
„2.   Valstybės iždo departamentas priima sprendimą dėl pagalbos pagal <…> Deleguotajame reglamente (ES) Nr. 640/2014 nustatytą kontrolę <…>, atsižvelgdamas į to reglamento nuostatas dėl mažinimo ir kitų jame numatytų nuobaudų.
<…>“
14.
Pagal ministro įsakymo Nr. 9 7 straipsnio 3 dalį „mažiausias gyvulių, už kuriuos gali būti skiriama pagalba, skaičius yra <…> vienas gyvulys“.
15.
Ministro įsakymo Nr. 9 11 straipsnio 1 dalies e punkte nustatyta:
„Teisę gauti pagalbą už karvių žindenių auginimą <…> turi ūkininkas, kuris savo bandoje, deklaruotoje paramai gauti, augina daugiau kaip 50 % mėsinių veršelių, kurio bandoje ne mažiau kaip 30 % gyvulių, dėl kurių teikiama paraiška, veršiavosi ataskaitiniais metais ir kurio gyvulių, dėl kurių teikiama paraiška, auginimo laikotarpiu gimę veršeliai laikomi toje pačioje bandoje su motinomis ne trumpiau kaip vieną mėnesį nuo jų gimimo dienos <…>“
III. Pagrindinės bylos faktinės aplinkybės, prejudiciniai klausimai ir procesas Teisingumo Teisme
16.
2019 m. gegužės 9 d. už žemės ūkio pagalbą pirmojoje instancijoje atsakingai institucijai ieškovas pateikė paraišką gauti susietosios paramos išmokas už karvių žindenių auginimą ir deklaravo joje vienuolika gyvulių.
17.
2020 m. birželio 25 d. ši institucija atmetė paraišką dėl pagalbos išmokų, nes per ataskaitinį laikotarpį iš vienuolikos gyvulių veršiavosi tik trys, o tai atitinka 27 % veršingumo rodiklį, taigi nebuvo įvykdytos ministro įsakymo Nr. 9 11 straipsnio 1 dalies e punkte nustatytos pagalbos skyrimo sąlygos. Šiuo atveju nė vienas iš paraiškoje deklaruotų gyvulių neatitinka paramos skyrimo sąlygų, todėl taip pat nebuvo taikomas Deleguotojo reglamento Nr. 640/2014 31 straipsnis.
18.
Atsakydamas į ieškovo skundą, Agrárminiszter paliko galioti pirmosios instancijos sprendimą ir nurodė, kad gyvulių, už kuriuos būtų galima skirti paramą, skaičius, kaip nurodyta ministro įsakymo Nr. 9 7 straipsnio 3 dalyje, yra lygus nuliui, jei nesiveršiavo bent 30 % gyvulių, dėl kurių buvo pateikta paraiška.
19.
Taigi ieškovas pateikė prašymą priimti prejudicinį sprendimą pateikusiam teismui ieškinį dėl šio sprendimo. Ieškovas nurodė, kad Agrárminiszter neteisėtai netaikė Deleguotojo reglamento Nr. 640/2014 30 ir 31 straipsniuose numatytų teisinių pasekmių, t. y. mažinimo koeficientų ir nuobaudų. Be to, jis nenustatė remiamų gyvulių skaičiaus ir gyvulių, kurie neatitiko pagalbos skyrimo kriterijų pagal Deleguotojo reglamento Nr. 640/2014 2 straipsnio 1 dalies antros pastraipos 18 punktą, skaičiaus, o atsižvelgė tik į deklaruotų gyvulių skaičių pagal to reglamento 2 straipsnio 1 dalies antros pastraipos 16 punktą. Vis dėlto to reglamento 30 straipsnio 3 dalyje numatyta, kad pagalba apskaičiuojama pagal nustatytų gyvulių skaičių. Ieškovas taip pat nurodo, kad dešimt iš vienuolikos karvių žindenių, dėl kurių buvo pateikta paraiška, atitiko pagalbos skyrimo kriterijus, visų pirma 30 % veršingumo rodiklį, todėl buvo galima tik proporcingai sumažinti pagalbą, o ne visiškai atsisakyti ją skirti.
20.
Prašymą priimti prejudicinį sprendimą pateikęs teismas abejoja, ar visiškas atsisakymas suteikti susietąją paramą yra suderinamas visų pirma su Deleguotojo reglamento Nr. 640/2014 30 ir 31 straipsniais, todėl pateikė šiuos prejudicinius klausimus:
„1.
Ar valstybės narės praktika, kai pagal valstybės narės nustatytą teisės į pagalbą kriterijų pasiektas veršiavimosi rodiklis, palyginti su deklaruotų gyvulių skaičiumi, yra mažesnis už reikalaujamą ir nustatytą deklaruotiems gyvuliams, turi būti atmesta visa susietosios paramos už karvių žindenių auginimą paraiška, net jei reikalaujamas veršiavimosi rodiklis pasiektas mažesnėje grupėje nei deklaruotas gyvulių skaičius, nes mažesnis veršiavimosi rodiklis nei reikalaujamas pagal nacionalinės teisės aktus reiškia, kad nė vienas iš deklaruotų gyvulių neatitinka reikalavimų, yra suderinama su <…> Deleguotojo reglamento (ES) Nr. 640/2014 <…> 30 straipsnio 3 dalimi, atsižvelgiant į jo 28 ir 31 konstatuojamąsias dalis, 2 straipsnio 1 dalies 16 ir 18 punktus ir 31 straipsnio 1–3 dalis?
2.
Jeigu į pirmąjį prejudicinį klausimą būtų atsakyta neigiamai, ar nagrinėjamu atveju turi būti nustatytas reikalavimus atitinkančių gyvulių skaičius, kaip apibrėžta [Deleguotojo reglamento Nr. 640/2014] 2 straipsnio 1 dalies 18 punkte ir 30 straipsnio 3 dalyje, atsižvelgiant į <…> 28 ir 31 konstatuojamosiose dalyse ir pirmajame prejudiciniame klausime nurodytuose Sąjungos teisės akto straipsniuose nustatytus laipsniškumo ir proporcingumo reikalavimus, jei pasiektas veršiavimosi procentinis rodiklis yra mažesnis, nei reikalaujama pagal nacionalinės teisės aktus:
a)
į reikalavimus atitinkančius gyvulius įskaičiuojant tik tuos, kurie veršiavosi; arba
b)
į reikalavimus atitinkančius gyvulius įskaičiuojant gyvulius, tarp deklaruotų gyvulių sudarančius grupę, kurioje pasiekiamas nacionalinėse taisyklėse nustatytas veršiavimosi rodiklis?
3.
Ar, atsižvelgiant į Deleguotojo reglamento Nr. 640/2014 30 straipsnio 3 dalį ir 31 straipsnio 1 bei 2 dalis ir 31 konstatuojamojoje dalyje įtvirtintą proporcingumo reikalavimą, šio reglamento 31 straipsnio 3 dalis turi būti aiškinama taip, kad, siekiant nustatyti nuobaudos pagrindą, turi būti nustatytas reikalavimų neatitinkančių gyvulių ir reikalavimus atitinkančių gyvulių santykis arba deklaruotų gyvulių ir reikalavimus atitinkančių gyvulių santykis, be to, taip gautas koeficientas dar turi būti padaugintas iš 100, skaičiuojant procentais?“
21.
Procese Teisingumo Teisme rašytines pastabas dėl šių klausimų pateikė ne tik ieškovas, bet ir Vengrijos vyriausybė ir Europos Komisija. Remdamasis Procedūros reglamento 76 straipsnio 2 dalimi, Teismas nusprendė nerengti teismo posėdžio.
IV. Vertinimas
A.
Pirmojo prejudicinio klausimo dalykas
22.
Pirmasis prejudicinis klausimas susijęs su Sąjungos teisės nuostatų, reglamentuojančių savanoriškos susietosios paramos teikimą pagal pagalbos paraiškas, aiškinimu atsižvelgiant į pagalbos už gyvulius sistemą (
8
), kuriai įgyvendinti buvo priimtas ministro įsakymas Nr. 9. Tam visų pirma reikia atsižvelgti į Reglamento Nr. 1307/2013 ir jį įgyvendinančių deleguotųjų reglamentų Nr. 639/2014 ir Nr. 640/2014 bei Įgyvendinimo reglamento Nr. 809/2014 nuostatas.
23.
Pagal ministro įsakymo Nr. 9 11 straipsnio 1 dalies e punktą teisė gauti susietąją paramą už karvių žindenių auginimą suteikiama, be kita ko, tik tuo atveju, jei ne mažiau kaip 30 % gyvulių, dėl kurių teikiama paraiška, veršiavosi ataskaitiniais metais. Vengrijos vyriausybės teigimu, 30 % veršiavimosi rodiklis skatina ūkininkus ilgainiui išlaikyti ar net padidinti gyvulių bandų skaičių.
24.
Taikydamas šią nuostatą, Agrárminiszter atmetė visą ieškovo pagalbos paraišką, nes joje nurodytų vienuolikos karvių žindenių veršingumo rodiklis paraiškos pateikimo metais siekė tik 27 %. Ieškovas neginčija šios aplinkybės, tačiau pateiktu ieškiniu siekia, kad prašoma pagalba būtų skirta už dešimt karvių žindenių, kurios atitinka reikalaujamą 30 % veršingumo rodiklį. Ieškovas ir Vengrijos vyriausybė teigia, kad šis rodiklis yra tik pagrindas pagalbos išmokai apskaičiuoti, todėl pagalba gali būti tik proporcingai sumažinta.
25.
Toliau pirmiausia nagrinėsiu, ar valstybės narės turi teisę taikyti tokią pagalbos už gyvulius sistemą. Būtina išsiaiškinti, ar susietosios paramos paraiška ir joje nurodytas gyvulių skaičius, kaip teigia ieškovas, vis dar gali būti keičiami atgaline data (B dalis).
26.
Tuomet išnagrinėsiu, ar Sąjungos teisės nuostatos dėl susietosios paramos apskaičiavimo ir administracinių nuobaudų skyrimo leidžia šiuo atveju tik sumažinti pagalbą, o ne atsisakyti ją skirti (C dalis).
B.
Valstybių narių diskrecija nustatyti susietosios paramos teikimo sąlygas
27.
Reglamento Nr. 1307/2013 52 straipsnio 9 dalimi Komisijai pagal to reglamento 70 straipsnį suteikiami įgaliojimai priimti deleguotuosius teisės aktus, visų pirma siekiant nustatyti susietosios paramos skyrimo sąlygas. Deleguotojo reglamento Nr. 639/2014 53 straipsnio „Paramos teikimo sąlygos“ 1 dalyje atitinkamai nustatyta, kad remdamosi Reglamente (ES) Nr. 1307/2013 nustatyta sistema ir šiame reglamente išdėstytomis sąlygomis valstybės narės nustato atitikties susietosios paramos priemonių reikalavimams kriterijus.
28.
Mano nuomone, patvirtindama ministro įsakymo Nr. 9 11 straipsnio 1 dalies e punkte numatytą pagalbos sistemą Vengrija pasinaudojo savo diskrecija pagal taikytinas Sąjungos teisės nuostatas. Reglamente numatyti susietosios paramos skyrimo kriterijai yra „taikomos paramos skyrimo sąlygos“, kaip tai suprantama Deleguotojo reglamento Nr. 639/2014 (
9
) I priedo 3 punkto g papunktyje, apie kurias informacija Komisijai turi būti pateikta pagal to reglamento 67 straipsnio 1 dalį (
10
).
29.
Taigi, kaip mano ir Komisija, ministro įsakymo Nr. 9 11 straipsnio 1 dalies e punkte nustatytos susietosios paramos gavimo sąlygos. Atitinkamai paraiškoje nurodytos karvės žindenės, t. y. deklaruotų gyvulių skaičius, kaip apibrėžta Deleguotojo reglamento Nr. 640/2014 2 straipsnio 1 dalies antros pastraipos 16 punkte (
11
), paraiškos pateikimo metais turi pasiekti 30 % veršingumo rodiklį. Todėl ši pagalbos skyrimo sąlyga yra griežtai susijusi su paraiškoje deklaruotu gyvulių skaičiumi.
30.
Tokį supratimą patvirtina tiek Reglamento Nr. 1307/2013 52 straipsnio 6 dalies formuluotė, pagal kurią susietoji parama išmokama metinėmis išmokomis atsižvelgiant į nustatytą gyvulių skaičių, tiek Deleguotojo reglamento Nr. 640/2014 2 straipsnio 1 dalies antros pastraipos 13 ir 15 punktuose pateiktos sąvokų apibrėžtys „pagalbos už gyvulius sistema“ ir „pagalbos už gyvulius paraiška“ (
12
).
31.
Taigi ministro įsakymo Nr. 9 11 straipsnio 1 dalies e punktas – atsižvelgiant į pagalbos paraiškoje deklaruotą (-us) gyvulį (-ius), kaip apibrėžta Deleguotojo reglamento Nr. 640/2014 2 straipsnio 1 dalies antros pastraipos 16 punkte – grindžiamas nustatytu gyvulių skaičiumi. Tik pagal šį kriterijų galima nustatyti, ar paraiškos pateikimo metais buvo pasiektas 30 % veršingumo rodiklis ir ar turėjo būti suteikta pagalba.
32.
Vadinasi, argumentas, kad ministro įsakymo Nr. 9 11 straipsnio 1 dalies e punkte reglamentuojamos ne pagalbos skyrimo sąlygos, o tik susietosios paramos apskaičiavimo pagal „remiamų gyvulių skaičių“, kaip tai suprantama pagal Deleguotojo reglamento Nr. 640/2014 2 straipsnio 1 dalies antros pastraipos 18 punktą, pagrindas, turi būti atmestas.
33.
Neginčijama, kad ieškovas neatitiko susietosios paramos skyrimo sąlygų, atsižvelgiant į gyvulių, dėl kurių jis pateikė paraišką, skaičių, t. y. vienuolika karvių. Pagal šį skaičių apskaičiuotas veršingumo rodiklis paraiškos teikimo metų pabaigoje buvo tik 27 %.
34.
Vis dėlto ieškovas laikosi nuomonės, kad jam turėtų būti suteikta pagalba už mažiausiai dešimt karvių, nes jos atitinka 30 % veršiavimosi rodiklį. Vadovaujantis šiuo argumentu, tai reiškia, kad 2019 m. gegužės 9 d. pradinėje pagalbos paraiškoje nurodytas gyvulių skaičius turi būti sumažintas atgaline data.
35.
Šiaip ar taip, kaip teisingai nurodė Komisija, toks vėlesnis pataisymas šiuo atveju negali būti svarstomas.
36.
Pagal Įgyvendinimo reglamento Nr. 809/2014 15 straipsnio 3 dalį, siejamą su 21 straipsnio 1 dalies c punktu, draudžiama atlikti su žemės ūkio paskirties sklypais, kurių atveju nesilaikoma reikalavimų, susijusius pakeitimus, įskaitant nurodytą gyvulių skaičių, jei kompetentinga institucija jau yra informavusi gavėją apie tai, kad mokėjimo prašymas neatitinka reikalavimų. Pagal Deleguotojo reglamento Nr. 640/2014 2 straipsnio 1 dalies antros pastraipos 2 punkto a papunktį tokiu reikalavimų nesilaikymu laikomas bet koks paramos skyrimo kriterijų nesilaikymas. Kompetentinga institucija tokį pranešimą paskelbė 2020 m. birželio 25 d., t. y. pasibaigus paraiškų pateikimo metams, ir atmetė pagalbos paraišką, nurodydama, kad nesilaikoma 30 % veršingumo rodiklio.
37.
Taigi pagal pirma aptartas Sąjungos teisės nuostatas nedraudžiamas toks Agrárminiszter sprendimas, priimtas remiantis ministro įsakymo Nr. 9 11 straipsnio 1 dalies e punktu, atsisakyti suteikti ieškovui visą paraiškoje prašomą pagalbą.
C.
Deleguotojo reglamento Nr. 640/2014 30 ir 31 straipsnių netaikymas
38.
Nepaisant ieškovo ir Vengrijos vyriausybės teiginių ir prašymą priimti prejudicinį sprendimą pateikusio teismo abejonių, Deleguotojo reglamento Nr. 640/2014 30 ir 31 straipsniai neleidžia daryti kitokios išvados. Šios nuostatos nesusijusios su susietosios paramos skyrimo sąlygomis, todėl jos negali apriboti valstybės narės diskrecijos šiuo atžvilgiu, taip pat jos netaikomos, jei nesilaikoma šios rūšies pagalbos skyrimo sąlygos.
1. Deleguotojo reglamento Nr. 640/2014 30 straipsnis
39.
Deleguotojo reglamento Nr. 640/2014 30 straipsnyje reglamentuojamos ne susietosios paramos skyrimo sąlygos, o tik jos apskaičiavimo kriterijai atsižvelgiant į šio straipsnio pavadinimą („Apskaičiavimo pagrindas“). Pagal 30 straipsnio 1 dalį niekada neskiriama pagalba už didesnį, nei nurodyta pagalbos paraiškoje arba mokėjimo prašyme, gyvulių skaičių. Pagal 30 straipsnio 2 dalies pirmą sakinį valdoje esantys gyvuliai laikomi nustatytais tik tada, jeigu jie yra identifikuoti pagalbos paraiškoje. Jei pagalbos paraiškoje deklaruotų gyvulių skaičius yra didesnis už skaičių, nustatytą atlikus administracinę patikrą arba patikrą vietoje, pagalba apskaičiuojama pagal nustatytų gyvulių skaičių pagal 30 straipsnio 3 dalį (
13
).
40.
Taigi šios nuostatos nesusijusios su ministro įsakymo Nr. 9 11 straipsnio 1 dalies e punkte nustatyta pagalbos skyrimo sąlyga dėl paraiškos pateikimo metais deklaruotų gyvulių skaičiaus ir nėra taikomos.
41.
Neatrodo, kad Deleguotojo reglamento Nr. 640/2014 30 straipsnio 1 dalies formuluotė pašalina galimybę skirti pagalbą už mažesnį gyvulių skaičių, nei nurodyta pagalbos paraiškoje arba mokėjimo prašyme.
42.
Vis dėlto, kaip paaiškinta šios išvados 28–36 punktuose, vėlesnis paraiškoje deklaruotų gyvulių skaičiaus sumažinimas, šiuo atveju nuo 11 iki 10 karvių žindenių, neatitiktų nei ministro įsakymo Nr. 9 11 straipsnio 1 dalies e punkte, nei Įgyvendinimo reglamento Nr. 809/2014 15 straipsnio 3 dalyje nustatytų pagalbos suteikimo sistemos sąlygų. Be to, tai prieštarautų šios pagalbos sistemos tikslui, kurį pabrėžė Vengrijos vyriausybė. Reikalavimu, kad ne mažiau kaip 30 % paramos paraiškoje deklaruotų karvių žindenių turi veršiuotis paraiškos pateikimo metais, siekiama paskatinti ūkininkus išlaikyti ar net padidinti gyvulių bandą atsižvelgiant į ilgalaikę perspektyvą (žr. šios išvados 23 punktą). Vis dėlto nei toks skatinamasis poveikis, nei gyvulių bandų išsaugojimas nebūtų užtikrintas, jei ūkininkas turėtų galimybę vėliau sumažinti pagalbos paraiškoje deklaruotų gyvulių skaičių, siekdamas pasiekti nustatytą veršiavimosi rodiklį.
2. Deleguotojo reglamento Nr. 640/2014 31 straipsnis
43.
Deleguotojo reglamento Nr. 640/2014 31 straipsnio nuostatos dėl administracinių nuobaudų taip pat netaikytinos, todėl negali lemti prašomos paramos dydžio procentinio sumažinimo.
44.
Pagal Deleguotojo reglamento Nr. 640/2014 2 straipsnio 1 dalies antros pastraipos 2 punkto a papunktį bet koks pagalbos skyrimo kriterijų nesilaikymas yra reikalavimų nesilaikymas (žr. šios išvados 36 punktą), už kurį iš esmės gali būti skiriamos administracinės nuobaudos. Tik šiuo tikslu šio reglamento 31 straipsnio 1–3 dalių nuostatos siejamos su deklaruotų gyvulių skaičiumi ir reikalavimų nesilaikymu, susijusiu su atskirais gyvuliais (
14
).
45.
Vis dėlto ministro įsakymo Nr. 9 11 straipsnio 1 dalies e punkte reikalaujama, kad pagalbos paraiškoje deklaruotas karvių žindenių skaičius atitiktų 30 % veršingumo rodiklį paraiškos pateikimo metais. Todėl pagal Reglamento Nr. 1307/2013 52 straipsnio 6 dalyje, siejamoje su Deleguotojo reglamento Nr. 640/2014 2 straipsnio 1 dalies antros pastraipos 13 ir 15 punktais, išdėstytas sąlygas (žr. šios išvados 30 ir 31 punktus) ši pagalbos suteikimo sąlyga yra susijusi su gyvulių banda, o ne su (atskiru) gyvuliu.
46.
Taigi apie proporcingą pagalbos mažinimą pagal Deleguotojo reglamento Nr. 640/2014 31 straipsnio nuostatas negali būti nė kalbos. Kadangi šiuo atveju nesilaikoma pagalbos skyrimo sąlygos, remiantis šiose nuostatose įtvirtintu proporcingumo principu (
15
), nėra prielaidų, leidžiančių priimti kitokį sprendimą. Taip yra todėl, kad pagalba negali būti suteikta net iš dalies, jei nesilaikoma nustatytų sąlygų.
D.
Tarpinė išvada
47.
Iš to, kas išdėstyta, darytina išvada, kad Deleguotojo reglamento Nr. 640/2014 30 straipsnio 3 dalies ir 31 straipsnio 1–3 dalių nuostatos nedraudžia ginčijamos sprendimų priėmimo praktikos.
48.
Taigi į pirmąjį prejudicinį klausimą reikia atsakyti teigiamai.
49.
Atsižvelgiant į tai, nereikia atsakyti į antrąjį ir trečiąjį prejudicinius klausimus, susijusius su procentinio mažinimo apskaičiavimo metodu pagal Deleguotojo reglamento Nr. 640/2014 30 straipsnio 3 dalį ir 31 straipsnio 1–3 dalis.
V. Išvada
50.
Siūlau Teisingumo Teismui taip atsakyti į pirmąjį prejudicinį klausimą:
Visos susietosios paramos už karvių žindenių auginimą paraiškos atmetimas remiantis tuo, kad nesilaikoma nacionalinės teisės aktuose nustatyto veršingumo rodiklio, atsižvelgiant į pagalbos paraiškoje deklaruotą gyvulių skaičių, yra suderinamas su Deleguotojo reglamento Nr. 640/2014 30 straipsnio 3 dalimi ir 31 straipsnio 1–3 dalimis, nepaisant to, kad tokį veršingumo rodiklį atitinka mažesnis nei deklaruotas gyvulių skaičius.
(
1
)	Originalo kalba: vokiečių.
(
2
)	Remiantis Komisijos paaiškinimais (https://agriculture.ec.europa.eu/common-agricultural-policy/income-support/additional-optional-schemes/voluntary-coupled-support_de), pagal bendrą žemės ūkio politiką palaipsniui buvo atsisakoma pajamų rėmimo išmokų gavimo ir konkrečių produktų gamybos sąsajos (jie buvo atsiejami). Taip siekta išvengti perteklinės tam tikrų produktų gamybos ir užtikrinti, kad ūkininkai reaguotų į realią paklausą rinkoje. Vis dėlto, jeigu konkretus žemės ūkio sektorius arba subsektorius patiria sunkumų, kai kuriais atvejais jam gali būti reikalinga tikslinė pagalba. Savanoriškos susietosios paramos sistema siekiama neleisti didėti tokiems sunkumams, dėl kurių gali būti atsisakyta gamybos ir kurie gali paveikti kitas tiekimo grandinės dalis arba susijusias rinkas. Todėl Sąjungos valstybės narės gali toliau sieti ribotą pajamų rėmimo išmokų skaičių su tam tikrais sektoriais arba produktais, tačiau privalu laikytis įvairių sąlygų ir griežtų ribų, kuriomis siekiama sušvelninti rinkos iškraipymo riziką.
(
3
)	2013 m. gruodžio 17 d. Europos Parlamento ir Tarybos reglamentas dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013, p. 549; klaidų ištaisymas OL L 130, 2016, p. 9), su paskutiniais pakeitimais, padarytais 2017 m. gruodžio 13 d. Europos Parlamento ir Tarybos reglamentu (ES) 2017/2393 (OL L 350, 2017, p. 15).
(
4
)	2013 m. gruodžio 17 d. Europos Parlamento ir Tarybos reglamentas, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013, p. 608).
(
5
)	2014 m. kovo 11 d. Komisijos deleguotasis reglamentas, kuriuo papildomas Europos Parlamento ir Tarybos reglamentas (ES) Nr. 1307/2013 ir iš dalies keičiamas to reglamento X priedas (OL L 181, 2014, p. 1), su paskutiniais pakeitimais, padarytais 2018 m. liepos 9 d. Komisijos deleguotuoju reglamentu (ES) 2018/1784 (OL L 293, 2018, p. 1).
(
6
)	2014 m. kovo 11 d. Komisijos deleguotasis reglamentas, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl integruotos administravimo ir kontrolės sistemos ir dėl išmokų neskyrimo arba atšaukimo sąlygų bei administracinių nuobaudų, taikomų tiesioginėms išmokoms, paramai kaimo plėtrai ir kompleksinei paramai (OL L 181, 2014, p. 48), su paskutiniais pakeitimais, padarytais 2016 m. gegužės 4 d. Komisijos deleguotuoju reglamentu (ES) 2016/1393 (OL L 225, 2016, p. 41).
(
7
)	2014 m. liepos 17 d. Komisijos įgyvendinimo reglamentas, kuriuo nustatomos Reglamento (ES) Nr. 1306/2013 nuostatų dėl integruotos administravimo ir kontrolės sistemos, kaimo plėtros priemonių ir kompleksinės paramos taikymo taisyklės (OL L 227, 2014, p. 69).
(
8
)	Žr. visų pirma Reglamento Nr. 1307/2013 52 straipsnio 1 dalį, siejamą su Deleguotojo reglamento Nr. 640/2014 2 straipsnio 1 dalies 2 punktu ir 13 punktu.
(
9
)	Ši sąvokos apibrėžtis atitinka Deleguotojo reglamento Nr. 639/2014 53 straipsnio 1 dalyje vartojamą sąvoką „atitikties susietosios paramos priemonių reikalavimams kriterijai“.
(
10
)	Nors iš prašymo priimti prejudicinį sprendimą nėra aišku, reikia manyti, kad Vengrijos valdžios institucijos tinkamai pranešė Komisijai apie šias „pagalbos skyrimo sąlygas“ pagal Deleguotojo reglamento Nr. 639/2014 67 straipsnio 1 dalį. Tai patvirtina Komisijos teiginys, kad ji turėjo teisę išnagrinėti, ar pagalbos skyrimo sąlygos, apie kurias pranešta, atitinka Sąjungos teisę, tačiau neturėjo pagrindo to daryti po Vengrijos pranešimo.
(
11
)	T. y. „pagal pagalbos už gyvulius sistemą pateikta pagalbos už gyvulius paraiška <…>“.
(
12
)	Tokia pagalbos už gyvulius sistema yra „savanoriška susietosios paramos priemonė, numatyta Reglamento (ES) Nr. 1307/2013 IV antraštinės dalies 1 skyriuje, pagal kurią mokama metinė <…> išmoka yra grindžiama nustatytu gyvulių skaičiumi“. Pagal ją grindžiamoje „pagalbos už gyvulius paraiškoje“ arba „pagalbos mokėjimo paraiškoje“ taip pat numatyta, kad „metinė išmoka yra grindžiama nustatytu gyvulių <…> skaičiumi“ (išskirta mano).
(
13
)	Išskirta mano.
(
14
)	Deleguotojo reglamento Nr. 640/2014 28 konstatuojamojoje dalyje taip pat kalbama apie reikalavimų nesilaikymą, susijusį su atskirais gyvuliais, kai reikalavimų neatitinka trys arba mažiau gyvulių.
(
15
)	Žr. Deleguotojo reglamento Nr. 640/2014 31 konstatuojamosios dalies pirmą sakinį.